Diari Oficial de la Generalitat Valenciana


Sumari del DOGV 5442, del 02-02-2007 (2007/513)

RESOLUCIÓ de 29 de desembre del 2006, de la Conselleria d'Economia, Hisenda i Ocupació, per la que s'accepta la cessió gratuïta d'una parcel·la de 2.000 m² de superfície, situada a Atzeneta del Maestrat (Castelló), c/Mossén Ricardo, 13, realitzada per l'ajuntament del dit municipi a favor de la Generalitat, per a ser destinada a la construcció d'un centre de trobada assistida.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5442

Data del DOGV
:   02-02-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/513


Data del document
:   29-12-2006

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * Atzeneta del Maestrat
    * cultura regional
    * transmissió de la propietat
    * propietat immobiliària

L'Ajuntament d'Atzeneta del Maestrat, en sessió plenària realitzada el dia 20 de novembre del 2006, va acordar la cessió gratuïta a la Generalitat de la parcel·la de la seua propietat, de 2.000 m² de superfície, situada al c/Mossén Ricardo, 13, de la dita població.  
A proposta de la Conselleria de Benestar Social, es van iniciar els tràmits legals oportuns per a l'acceptació de la cessió del solar.  
La cessió es realitza amb la finalitat de destinar la parcel·la a la construcció d'un centre de trobada assistida, amb subjecció al que establix l'article 111 del Reglament de Béns de les Entitats Locals.  
Consta en les actuacions que l'ajuntament mencionat ha complit el que disposen els articles 109 i següents del Reglament de Béns de les Entitats Locals.  
L'article 44 de la Llei 14/2003 de 10 d'abril de Patrimoni de la Generalitat establix al punt 1, que la Generalitat adquirirà la propietat dels béns i drets patrimonials o demanials que li cedisquen altres administracions públiques per a destinar-los a un ús públic o a la prestació de servicis públics competència de la Generalitat i en el punt 2 establix que la competència per a l'acceptació correspon al titular de la conselleria competent en matèria de patrimoni.  
L'article 27.2.c) de la Llei de Patrimoni establix que "2.Porta implícita l'afectació de béns i drets a l'ús general o al servici públic: c) L'adquisició de béns i drets en virtut de transferència o cessió administrativa.". En conseqüència, una vegada perfeccionada la cessió i acceptació, l'immoble queda automàticament afecte el servici públic social assistencial i adscrit a la Conselleria de Benestar Social a la qual correspon la seua administració, defensa i conservació.  
Fent ús de les atribucions conferides per la legislació vigent, resolc  
Primer  
Acceptar la cessió gratuïta de la propietat realitzada per l'Ajuntament d'Atzeneta del Maestrat de la parcel·la que té 2.000 m² de superfície, situada al c/Mossén Ricardo, 13, de la dita població, que confronta: davant, futur vial; dreta, col·legi públic El Castell (carrer Mossén Ricardo, 11) i José Montfort Escrig i germans (carrer Sol de la Vila); esquerra, José Manuel Collado Nebot (avinguda Sant Isidre, 29 d), i fons, parc i pista poliesportiva.  
Forma part de la finca 4030 inscrita en el Registre de la Propietat de Lucena del Cid al tom 352, llibre 23, foli 13, inscripció 2a.   
Referència cadastral: 1588973PP6458J1197TQ (part).   
La parcel·la s'accepta lliure de càrregues i gravàmens i al corrent de qualsevol despesa.   
Segon  
La cessió gratuïta realitzada per l'Ajuntament d'Atzeneta del Maestrat, s'efectua amb la condició de destinar la parcel·la a la instal·lació d'un centre de trobada assistida, i amb subjecció al que establix l'article 111 del Reglament de Béns de les Entitats Locals.  
L'Ajuntament condiciona esta cessió al compliment dels fins en el termini de cinc anys i mantenir-se'n la destinació els trenta següents comptats des de l'adopció de l'acord de cessió, en cas contrari l'immoble revertirà al patromoni de l'ajuntament amb totes les seues pertinences i accessions. Per la seua part, l'ajuntament, en acord adoptat el 23 de febrer de 2006 es compromet a executar a costa seua la urbanització de la zona abans de la iniciacio de les obres per part de la conselleria, assumint també les despeses de conneció d'aigua, electricitat i sanejament, fins al límit de la parcel·la. L'ajuntament es compromet a atorgar l'exempció corresponent del pagament d'impostos i taxes municipals per la realització de les obres de construcció del centre.  
Tercer  
La parcel·la acceptada, haurà d'incorporar-se a l'Inventari General de Béns i Drets de la Generalitat en concepte de bé de domini públic afecte el servici públic social assistencial i adscrit a la Conselleria de Benestar Social, a la qual corresponen les competències demanials sobre esta, inclosa la seua administració, defensa i conservació, i inscriure's a nom de la Generalitat en el Registre de la Propietat.  
Quart  
Notificar la present resolució a l'ajuntament cedent i procedir a la seua publicació en el Diari Oficial de la Comunitat Valenciana, en compliment del que disposa l'article 44 de la Llei 14/2003, de 10 d'abril, de Patrimoni de la Generalitat.  
València, 29 de desembre del 2006.- El conseller d'Economia, Hisenda i Ocupació: Gerardo Camps Devesa.